Rīga

25.03.2024. Nr. 05-05/1826

Uz 28.02.2024. Nr. 5-01/226/2024

(Reģistrēts 28.02.2024. Nr. 01853/2024)

**Vides pārraudzības valsts birojam**

\_DEFAULT@90000628077

*Par priekšlikumiem ietekmes uz vidi novērtējumam*

Nacionālā kultūras mantojuma pārvalde (turpmāk – Pārvalde) ir saņēmusi iesniegumu ar lūgumu kompetences ietvaros līdz 2024. gada 26. martam sniegt priekšlikumus un nosacījumus ietekmes uz vidi novērtējuma (turpmāk – IVN) programmā ietveramajām prasībām attiecībā uz informācijas apjomu un detalizācijas pakāpi, kā arī ietekmes novērtējuma turpmākai veikšanai nepieciešamo pētījumu un organizatorisko pasākumu kopumu, ņemot vērā Vides pārraudzības valsts birojā saņemto SIA “*Sunly Land Solar 2*”, (reģistrācijas Nr. 40203403221), paredzētās darbības iesniegumu.

Pārvalde ir iepazinusies ar SIA “*Sunly Land Solar 2*” iesniegumā sniegto informāciju par vēja elektrostaciju parka *“Kurzeme”* un ar to saistītās infrastruktūras izbūvi Saldus novada Zirņu un Pampāļu pagastā un Kuldīgas novada Skrundas pagastā.

Pārvalde informē, ka, izstrādājot ietekmes uz vidi novērtējumus, ievērojamas šādu normatīvo aktu prasības:

* Likuma „Par kultūras pieminekļu aizsardzību” (turpmāk – Likums) 3. pants nosaka, ka kultūras pieminekļa pārveidošana vai tā oriģinālo daļu aizstāšana ar jaunām daļām pieļaujama tikai tad, ja tā ir vienīgā iespēja, kā saglabāt pieminekli, vai arī tad, ja pārveidojuma rezultātā nepazeminās pieminekļa kultūrvēsturiskā vērtība.
* Likuma 23. pants paredz, ka kultūras pieminekļu aizsardzības zonā darbības, kas ietekmē kultūrvēsturisko vidi (piemēram, būvniecība, zemes reljefa mākslīga pārveidošana, mežsaimnieciska darbība, tādu iepriekš neidentificētu priekšmetu izcelšana no zemes vai ūdens, kuriem varētu būt vēsturiska, zinātniska, mākslinieciska vai citāda kultūras vērtība), drīkst veikt tikai ar Nacionālās kultūras mantojuma pārvaldes atļauju.
* Saskaņā ar Likuma 22. pantu, pirms celtniecības, meliorācijas, ceļu būves, derīgo izrakteņu ieguves un citu saimniecisko darbu uzsākšanas šo darbu pasūtītājam par saviem līdzekļiem jānodrošina kultūras vērtību apzināšana paredzamo darbu zonā. Fiziskajām un juridiskajām personām, kas saimnieciskās darbības rezultātā atklāj arheoloģiskus vai citus objektus ar kultūrvēsturisku vērtību, par to nekavējoties jāziņo Pārvaldei un turpmākie darbi jāpārtrauc.
* 2021. gada 26. oktobra Ministru kabineta noteikumu Nr. 720 "Kultūras pieminekļu uzskaites, aizsardzības, izmantošanas un restaurācijas noteikumi" (turpmāk – Noteikumi Nr. 720) 35.2. apakšpunktā noteikts, lai nodrošinātu kultūras pieminekļu aizsardzību un izmantošanu, nepieciešams saņemt pārvaldes atļauju, ja paredzama darbība kultūras pieminekļa aizsardzības zonā, kas ietekmē kultūras pieminekļa vēsturiski nozīmīgo plānojumu un telpisko struktūru, kultūrslāni, piemineklim atbilstošo vidi un ainavu, kā arī apzaļumošanas un labiekārtošanas raksturu un kultūras pieminekļa vizuālo uztveri. Savukārt 30. punktā ietverta prasība, ka, nosakot kultūras pieminekļu aizsardzības zonu uzturēšanas režīmu un citus saimnieciskās darbības ierobežojumus, pārvalde ņem vērā kultūras pieminekļa vēsturiski nozīmīgo plānojumu un telpisko struktūru, kultūrslāni, piemineklim atbilstošo vidi un ainavu, kā arī apzaļumošanas un labiekārtošanas raksturu, kas nodrošina kultūras pieminekļa vizuālo uztveri. 31. punktā noteikts, ka, plānojot būvniecību un citus darbus kultūras pieminekļa aizsardzības zonā, kas var pārveidot kultūras pieminekli vai ainavu, nodrošina kultūras pieminekļa saglabāšanu.
* 2022. gada 30. decembrī ir stājušies spēkā grozījumi Kultūras ministrijas 1998. gada 29. oktobra rīkojumā Nr. 128 "Par Valsts aizsargājamo kultūras pieminekļu sarakstu", ar kuru ir noteiktas kultūras pieminekļu vērtības grupas – valsts, reģiona un vietējas nozīmes kultūras pieminekļi[[1]](#footnote-1). Atbilstoši Likuma 14. panta septītajai daļai vietējas nozīmes kultūras pieminekļu saglabāšanas uzraudzību no 2023. gada 1. janvāra nodrošina pašvaldība.[[2]](#footnote-2)
* Informācija par nekustamo kultūras pieminekļu atrašanās vietām un to aizsardzības zonām pieejama informācijas sistēmā <https://mantojums.lv/> un <https://gis.mantojums.lv/map>.

Pārvalde iesaka ietekmes uz vidi programmā iekļaut:

* Izvērtējumu paredzētās darbības ietekmei uz valsts aizsardzībā esošajiem kultūras pieminekļiem, nepieļaujot vēja elektrostaciju izvietošanu valsts aizsargājamos kultūras pieminekļos un to aizsardzības zonās.
* Papildus veikt kompleksu kultūrvēsturisko vērtību apzināšanu paredzēto darbību zonās un izvērtēt ietekmi uz kultūrvēsturisko mantojumu kopumā.

Ar cieņu,

Pārvaldes vadītāja vietniece juridiskajos jautājumos V. Vīksna - Bārbale

(paraksts\*)

*\*Dokuments ir parakstīts ar drošu elektronisko parakstu un satur laika zīmogu*

E. Lūsēna, 67228503

egita.lusena@mantojums.lv

1. <https://www.vestnesis.lv/op/2022/252.3> [↑](#footnote-ref-1)
2. Likums "Par kultūras pieminekļu aizsardzību", 9. punkts. <https://likumi.lv/ta/id/72551#p-1069857> [↑](#footnote-ref-2)